Speel-speel : 12/21/14
Die aarde sing 'n loflied. Elke dag. Mens moet net luister. Ek het nie baie nodig om bly te word nie, veral nie as dit by die natuur kom nie. Nà al die heerlike reën die afgelope tyd, is die tuin 'n lushof. In die groentetuin begin die Afrikaners blom. Hoe het ons ousie op die plaas jare terug gesê: "hulle stink lekker!" Ons almal weet dit keer dat lastige insekte jou groenteplantjies verniel. Maar dis nis al nie. Dit maak die mooiste helderoranje en goudgeel gesig teen die muur in die hoek. Ek kan nie onthou wanneer laas ek afrikanertjies in die tuin gehad het nie.
Die bye geniet dit net so baie, kyk hoe staan hul angels punt in die wind! Dis boontjies, pepadews en tamaties wat jy op die ander prentjies sien. Interessante inligting:
"Penny Royal", 'n klein soort mentkrui, groei ook tussen die ertjies en ander groente. Dit versprei die heerlikste reuk as jy kaalvoet daaroor loop en hou ook glo vlooie van honde af.
Basiliekruid hou ook goggas en ander insekte weg. Ek dink my kruie groei beter as my groente! Basiliekruid is eenjarig. Dit beteken jy sal gereeld nuwe saad moet saai om altyd 'n goeie voorraad vir die kombuis te hê. Saai dit enige tyd van Oktober tot in die laat somer. Indien jou basiliekruid in die somer mooi staan sal jy net 'n ogie moet hou. Dit verlep gou en jy sal moet natspuit wanneer die blaartjies begin hang. Knyp die middelste stingel af sodat dit 'n mooi bos maak. Die plant hou ook langer indien jy gereeld blare pluk.
Ek is nie seker of aartappels wel sulke lang stingels moet maak nie? Ek het sommer aartappelmoere wat begin uitloop het in die spens, hier buite langs die hen-en-kuikens kom plant.
Mag die son vandag oor jou skyn en jy vreugde vind in dié dinge om jou heen.
Posted by Elizabeth Kendall at 11:23
Labels: aartappels, afrikaners, boontjies, bye, ertjies, goudgeel, groentetuin, kruie, ment, oranje, pennyroyal, peppadews, tamaties